Diari Oficial de la Generalitat Valenciana


Sumari del DOGV 8653, del 09-10-2019 (2019/9608)

DECRET 212/2019, de 7 d'octubre, del Consell, de concessió de l'Alta Distinció de la Generalitat a Rosa Serrano Llácer.
-----------------------------------------------------------------------------------------------------------------------

### Dades del document

Número de DOGV
:   8653

Data del DOGV
:   09-10-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9608


Data del document
:   07-10-2019

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 212/2019, de 7 d'octubre, del Consell, de concessió de l'Alta Distinció de la Generalitat a Rosa Serrano Llácer.  
 [2019/9608]  
El Consell, mitjançant el Decret 28/1986, de 10 de març, va crear l'Alta Distinció de la Generalitat per a premiar les persones físiques o jurídiques que s'hagen distingit en la seua activitat al servei dels interessos generals i peculiars de la Comunitat Valenciana.  
L'escriptora, professora i editora Rosa Serrano Llácer, nascuda a Paiporta en 1945, i coneguda en el món literari com a Blanca Cassany, va posar en marxa, en 1975, l'Escola Gavina, a Picanya, pionera en l'ensenyament del valencià, en la qual ha treballat com a mestra i bibliotecària.  
També va fundar l'Editorial Tàndem, que es va donar a conéixer amb col·leccions com Quaderns de Literatura Infantil i Juvenil, La rata Marieta, El Tàndem de la Memòria i, especialment, El Cicle de Casana, la trilogia de les novel·les de l'escriptor de Castalla, Enric Valor. Rosa Serrano també ha col·laborat en la publicació de contes i articles en diverses revistes, com Faristol, Saó, Clij o Camacuc.  
Entre les nombroses obres de narrativa infantil i juvenil, llibres de text i divulgació lingüística, és autora de La paraula és una aventura (1981), Ui, ui, ui, quins ulls! (1983), Ma casa (1985), El quadern de Júlia (1985), Hola i adéu, Júlia (1986), David està malalt (1988), La domadora de somnis (1990), Papers secrets (1991), Amanida de bruixes (1994), o El vell mariner (1999). També ha publicat el poemari Paraules de vidre (2000) i les memòries Converses amb un senyor escriptor (1995).  
Així mateix, Rosa Serrano ha sigut presidenta de l'Associació d'Editors del País Valencià i membre del Consell Valencià de Cultura.  
Entre els premis i reconeixements rebuts, en 1999 va obtindre el Premi Isabel de Villena, en 2007 el premi que atorga la Fundació Bromera per al foment de la lectura, i en 2011 el Premi Vicent Ventura. A més, el mes de març passat l'Acadèmia Valenciana de la Llengua li va concedir la màxima distinció acadèmica d'aquesta institució per la seua destacada participació en el Dictamen sobre la Llengua, aprovat el 13 de juliol de 1998, en compliment del mandat rebut de les Corts.  
  
Per això, en reconeixement a la seua dedicació per enfortir la nostra personalitat col·lectiva i afirmar la cultura pròpia, des de la lleialtat a la llengua en la qual pensa i viu, prèvia deliberació del Consell, en la reunió de 7 d'octubre de 2019,  
  
  
DECRETE  
  
Concedir l'Alta Distinció de la Generalitat a Rosa Serrano Llácer.  
  
València, 7 d'octubre de 2019  
  
El president de la Generalitat,  
XIMO PUIG I FERRER